Langvarig ballade i Viby: Familier kan ikke få fred til at spise deres burgere på grund af utilpassede unge indvandrere

Ved du noget? Mail 1224@eb.dk eller sms/mms 1224 - til almindelig takst

En langvarig ballade med en gruppe drenge af anden etnisk herkomst får nu McDonald's restauranten på Viby Ringvej i Aarhus til at tage utraditionelle midler i brug.

Restauranten har simpelthen hængt et skilt op, så der kun er adgang for familier på førstesalen.

Dermed skal familierne beskyttes mod en gruppe 13-16 årige drenge, der både støjer, truer og chikanerer almindelige fredelige familier, som gerne vil nyde deres burgere i fred og ro.

Kommer fra hele Aarhus

Ifølge Ekstra Bladets oplysninger samles en del af de unge indvandrer-drenge fra forskellige grupperinger i hele Aarhus netop på McDonald's restauranten, hvor møderne ofte ender i slagsmål, diskussioner og uro udenfor restauranten.

Ekstra Bladet har forsøgt at få en kommentar fra restaurant-chef Gitte Andersen. Men hun er på ferie for øjeblikket. Restauranten henviser til hovedkvarteret i København.

Men her ønsker pressechef Pia Tobberum ikke at udtale sig om sagen.

Pressechefen arbejder for øjeblikket på at få kontakt til den lokale restaurants franchise-tager.

Kylede rundt med maden

Den nu ferierende restaurant-chef Gitte Andersen erkender overfor stiften.dk, at der er tale om et usædvanligt skridt.

- Men det er også et nødvendigt skridt, siger Gitte Andersen til den lokale avis.

En af de kunder, som følte sig voldsomt provokeret af de unge drenge af anden etnisk herkomst, er 43-årige Ajaja Hyttel. Hun besøgte restauranten i Viby sammen med sin familie den 23. december sidste år.

Og det blev på ingen måde en rar oplevelse.

- Drengene kylede rundt med maden, jagtede hinanden rundt i restauranten og råbte og skreg. De slog på sæderne og viste absolut intet hensyn til os andre i restauranten, fortæller Ajaja Hyttel, som selv bor i Viby.

Til sidst bad kvinden om madro, men det blæste de unge også på.

- Så bad jeg de ansatte i restauranten om at få de unge til at dæmpe sig, fortæller Ajaja Hyttel til Ekstra Bladet.

43-årige kommunikationskonsulent Ajaja Hyttel. Privatfoto

Slog ring om svogeren

På et tidspunkt kogte situationen så meget op, at de truende unge slog ring om Ajajas svoger.

- Flere voksne kom til og personalet forsøgte at skabe ro, men det hjalp heller ikke. Til sidst fortrak de unge udenfor, hvor balladen fortsatte, beretter den 43-årige kvinde.

Når Ajaja Hyttel nu står frem med sin fortælling, så er det ikke for at kritisere McDonald's.

- De gør jo hvad de kan. Men jeg har fået at vide af en manager på stedet, at når de ansatte smider de unge ud af restauranten, så ringer deres forældre og beskylder de ansatte for racisme. Det er virkelig forargeligt. Det er underskudsagtigt af forældrene at opføre sig sådan. De burde i stedet opdrage deres børn noget bedre og sætte nogle grænser for dem. Det her handler jo ikke om racisme. Det handler ene og alene om opdragelse og de unges opførsel.

Se også: Jeg burde skifte mening: Er så træt af indvandrere og 'racistkortet'

Det kan ikke være rigtigt

Ajaja Hyttel er selv halvt grønlænder og hun kender og arbejder sammen med mange 2. generations-indvandrere.

- Der er jo ingen af dem, som opfører sig sådan her. Det kan ikke være rigtigt, at omkring tyve utilpassede unge i lokal-samfundet skal chikanere andre borgere, som blot vil spise en burger i fred og ro. Og lad mig også lige slå fast, at det her heller ikke har politiske over eller undertoner. Jeg bliver bare vred og stædig, når jeg oplever sådanne ting, siger Ajaja Hyttel til Ekstra Bladet.

'Det er træls'

Restaurantchefen Gitte Andersen bekræfter overfor stiften.dk situationen.

- Det er træls. Det kommer vi ikke udenom. Vi prøver at tale pænt til de unge. Hjælper det ikke, beder vi dem forlade restauranten. Nægter de, ringer vi til politiet, som plejer at være hurtige til at komme, siger Gitte Andersen.

Gitte Andersen fastslår også, at problemerne ikke har påvirket omsætningen i restauranten.

Det har ikke været muligt at få en kommentar til sagen fra Østjyllands Politi.

Ekstra Bladet arbejder fortsat på at få fremkaldt en kommentar fra McDonald's. Denne kommentar vil blive publiceret omgående.